ORDE do 9 de marzo de 2009 pola que se acorda a cesión en propiedade de catro ordenadores persoais á Asociación Medioambiental Río Orza.
CONSELLERÍA DE TRABALLO — III. OUTRAS DISPOSICIÓNS — 16/03/2009

A Lei 3/1985, do 12 de abril, do patrimonio da Comunidade Autónoma de Galicia, permite a cesión de bens  mobles da comunidade autónoma sempre que se dediquen a fins de utilidade pública ou interese social, exixindo o Decreto 50/1989, polo que se aproba o regulamento da citada Lei 3/1985, que a orde de cesión exprese a finalidade concreta á cal a entidade beneficiaria debe destinar os bens, así como as súas condicións.
A Asociación Medioambiental Río Orza, inscrita co número 12008/011810-1(SC) no Rexistro Central de Asociacións da Consellería de Presidencia, Administracións Públicas e Xustiza, carece de fins lucrativos segundo se desprende da súa propia natureza e do establecido no artigo 1º dos seus estatutos. Esta entidade solicitou á Consellería de Traballo a cesión de equipamentos informáticos que xa estean en desuso, destinados ao traballo diario dos socios e colaboradores da asociación para a elaboración de proxectos e programas.
Para tal fin, a Consellería de Traballo tramitou o expediente de cesión, de conformidade co disposto no artigo 35 bis da Lei 3/1985, do 12 de abril, do patrimonio da Comunidade Autónoma de Galicia e no artigo 96 bis do seu regulamento, aprobado polo Decreto 50/1989, do 9 de marzo.
Polo exposto e en uso das facultades que me confiren os artigos 34.6º e 38 da Lei 1/1983, do 22 de febreiro, reguladora da Xunta e da súa Presidencia, reformada pola Lei 11/1988, do 20 de outubro,
DISPOÑO:
Artigo 1º
Acórdase a cesión en propiedade a favor da Asociación Medioambiental Río Orza dos seguintes bens:
Ver referencia pdf "05200D007P036.PDF"
Artigo 2º
As cesións sinaladas no artigo anterior quedan sometidas ás seguintes cláusulas:
a) Os bens cedidos, tal como establecen os artigos 35 bis da Lei 3/1985, do patrimonio da Comunidade Autómona de Galicia, e 96 bis do Decreto 50/1989, polo que se aproba o seu regulamento, destinaranse a fins de utilidade pública ou interese social da Asociación Medioambiental Río Orza. Concretamente destinaranse ao traballo diario dos socios e colaboradores da asociación para a elaboración de proxectos e programas.
b) Coa cesión outórgaselle á Asociación Medioambiental Río Orza a propiedade dos bens mobles cedidos.
c) Se os bens cedidos non se aplicasen aos fins sinalados, se se descoidasen ou utilizasen con grave quebranto ou se incumprisen as condicións do acordo, considerarase resolta a cesión e os bens reverterán á Comunidade Autónoma de Galicia que terá dereito a percibir, logo da taxación pericial, o valor do detrimento ou deterioracións que experimentasen.
d) Serán por conta da entidade cesionaria todos os gastos de conservación e mantemento dos bens mobles cedidos.
Artigo 3º
As devanditas cesións formalizaranse mediante acta subscrita polo secretario xeral desta consellería ou funcionario en quen delegue, e debe constar nela o acordo de cesión e a aceptación do cesionario.
Disposicións derradeiras
Primeira.-Facúltase o secretario xeral da Consellería de Traballo para ditar e realizar as resolucións e trámites necesarios para o desenvolvemento e execución desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 9 de marzo de 2009.
Ricardo Jacinto Varela Sánchez
Conselleiro de Traballo